‘Closed’નું બોર્ડ લગાવી, બારણાને લૉક કરી હુ ંલન્ચ લેવા હું દુકાનના ઉપરના માળ પર ગઈ. બારી પાસે એક ટેબલ ખુરશી હતા, લન્ચ ગરમ કરીને લાંબા પગ કરી બેઠી અને જમવાનું શરુ કર્યું અને રોજની ટેવ મુજબ પેલા સામેના ઓટલે નજર ગઈ. ત્યાં હવે પાંચ પુરુષો અને બે સ્ત્રીઓ હતી. એમાંની એક સ્ત્રી પેલા પાંચમાંના એક પુરુષ સાથે ફ્લર્ટ કરતી હતી ; એક યુવાન લાગતો માણસ ખૂણામાં જઈને ડ્રગ્સ લેતો હોય એમ લાગ્યું. બીજા બે જોર જોરથી કોઈ વિષય પર દલીલ કરતા હતા, અને તેમાંની બીજી સ્ત્રીની દારુની બોટલ ખલાસ થઈ ગઈ હતી, તેથી બીજી બૉટલ ખરીદવા માટે જતા આવતા લોકો પાસે પૈસા માગતી હતી.